LEO episcopus seruus seruorum dei. GAVFRIDO abbati Vizeliacensis cenobii, quod est in honore domini nostri Iesu Christi et ueneratione eiusdem genitricis et beatorum apostolorum Petri et Pauli et beate MARIAE Magdalene, eius que successoribus in perpetuum. Quoniam postulastis a Romana sede, cui deo auctore deseruimus, uobis confirmari priuilegia ab antecessoribus nostris uestrae aecclesiae collata, dignum duximus uestram petitionem adimplere. Proinde monasterium predictum in pago Aualensi, in finibus Burgundiae constructum opibus que ditatum quorundam, sanctae aecclesiae priuilegio nostrae apostolicae auctoritatis decreto indulgentes uobis concedimus, confirmamus, corroboramus ut nulli regum, nulli antistitum, nulli quacumque predito dignitate uel cuiquam alii de his, quae iam a fidelibus ibi donata sunt uel in futuro a quibuslibet fuerint proprio iure collata, sub cuiuslibet causae occasionis ue specie minuere uel auferre uel suis usibus uel aliis quasi piis causis pro suae auariciae excusatione liceat quocumque modo concedere, sed cuncta quae ibi oblata sunt uel adquirentur tam ab abbatibus quam a quibuslibet religiosis uiris omni tempore sine inquietudine uolumus et apostolica auctoritate precipimus possideri illibata, eorum tantum usibus, pro quorum sustentatione concessa sunt, profutura, ea scilicet conditione ut nullus successorum nostrorum in hac sancta Romana sede degentium unquam de eisdem rebus cuiquam beneficiare, commutare aut sub censu concedere uel retinere patiatur, sed censum tantummodo in testamentum, unam uidelicet libram argenti, annis singulis successores nostri accipientes, piae paternitatis suffragium eidem monasterio pastorali sollicitudine uigilanter contra omnes infestantes impendere studeant. Statuentes apostolica auctoritate ut obeunte abbate predicti monasterii non alius ibi quacunque obreptionis astutia ordinetur, nisi quem consensus monachorum secundum timorem dei et institutionem regule beati Benedicti elegerint et huius apostolicae sedis preuiderit ordinandum aut suggestione monachorum consenserit ordinatum. Hoc quoque capitulo presenti subiungimus ut locum auariciae secludamus, nullum de regibus, nullum de sacerdotibus uel quemcumque fidelium per se suppositam ue personam de ordinatione eiusdem abbatis uel clericorum atque presbiterorum uel de largitione chrismatis aut consecratione basilicae aut de quacumque commoditate spiritalis aut temporalis obsequii siue quibuscumque causis ad idem monasterium pertinentibus audere in auro uel in alia qualibet specie commodi uel exenii loco quicquam accipere neque eundem abbatem ordinationis suae causa dare presumere, ne hac occasione ea quae a fidelibus pio loco offeruntur aut iam oblata sunt consumantur. Neque episcopus ciuitatis ipsius parrochiae, nisi abbas ille inuitauerit eum, ibidem publicas missas agat neque stationes presumat exigere. Susceptionem autem fidelium et religiosorum atque beneficientiam, quam iubet apostolus cunctis exhibendam, pro possibilitate loci et facultatum non modo ibidem gratis fieri denegamus, uerum etiam suademus. Sed et modus in numero congregationis adeo conseruetur, ut nec pluralitas penuriam nec paucitas inhabitantium destitutionem loci indicere ualeat. Haec igitur omnia quae huius precepti decreti que nostri pagina continet, uobis et successoribus uestris in perpetuum seruanda decernimus. Siquis uero regum seu sacerdotum, iudicum atque secularium personarum hanc constitutionis nostrae paginam agnoscens contra eam uenire temptauerit, apostolico anathemate percussus potestatis dignitatis ue honore careat reum que se diuino iudicio existere cognoscat, et nisi uel quae ab illo sunt male ablata restituerit uel presumpta correxerit uel digna penitentia illicite acta defleuerit, a sacratissimo domini ac Redemptoris nostri Iesu Christi regno alienus fiat atque in eterno examine diuinae ultioni subiaceat. Cunctis autem eidem loco iusta seruantibus sit pax et gratia domini nostri Iesu Christi, quatinus et hic fructum bone actionis accipiant et apud districtum iudicem premia aeternae pacis in VENIANT. (Rota) (Bene Valete) Data V Kal. Maii per manus Petri diaconi et bibliothecharii sancte apostolicae sedis anno secundo domni Leonis noni papae, indictione III.